Fugleinfluenza



Fugleinfluenza (Aviær Influenza) er en sygdom, som skyldes influenzavirus, der forekommer hos fugle, men som i nogle tilfælde og under massivt smittetryk også rammer mennesker og andre pattedyr. Der eksisterer forskellige typer af influenza og flere forskellige typer fugleinfluenza. En epidemi af typen H5N2 begyndte i Mexico 1992 og var først under kontrol i 1995. Fugleinfluenza af typerne H5N1, H7N3, H7N7, H7N9 og H9N2 er en dødelig infektion hos mennesker men hos fugle kan nogle varianter af fugleinfluenza være svær at konstatere, da fuglene ikke er særlig syge. Ud af 563 kendte tilfælde af H5N1 i mennesker indtil 2011 har 330 har været dødelige. I marts 2013 er ni mennesker døde af type H7N9 i Kina.

I Europa blev det første udbrud af fugleinfluenza-typen H5N1 konstateret i Donau-deltaet i Rumænien oktober 2005 hos tre døde ænder. Før dette udbrud var typen set i Hong Kong, Thailand, Vietnam og Tyrkiet. Udbredelsen af H5N1 til Danmark blev bekræftet af Danmarks Fødevareforskning den 16. marts 2006. Resultatet er senere blevet genbekræftet af et EU-laboratorium i Storbritannien. Der blev i alt konstateret fugleinfluenza på 28 lokaliteter i Danmark i perioden 15. marts til 30. juni 2006 (se Fugleinfluenza i Danmark).

Sygdommen betragtes med stor alvor overalt i verden, fordi den er en trussel mod den erhvervsmæssige avl af fugle. Hvis dyrene på store fjerkræfarme bliver smittet, må de alle nedslagtes omgående for at hindre videre smitte, og den økonomiske omkostning ved den fremgangsmåde kan ramme samfundene hårdt og i øvrigt hæmme verdenshandlen med fjerkræprodukter.

Faren for mutation 
Det mest alvorlige perspektiv ved denne influenza er dog risikoen for, at virusset skal mutere, sådan at det kan smitte direkte mellem mennesker. Et sandsynligt sted hvor dette kan ske er på en industriel svinefarm, hvor mange dyr går tæt sammen i varme med dårlig udluftning og uden dagslys; et perfekt miljø for nye virusarter at opstå. Det er en almindelig erfaring, at sygdomme bliver langt mere aggressive (virulente), når virusset har overvundet artsbarrieren. I den slags tilfælde kan det koste tab af menneskeliv, før der er dannet resistens i befolkningen, som det er sket ved mæslinger, syfilis, Den spanske syge (H1N1) og Influenzapandemien 2009 (H1N1).

 H1N1 
 H5N1 
 H7N9

H5N1 

H5N1 er en yderst dødelig version af fugleinfluenzavirus, der i begyndelsen af 2020’erne har spredt sig over hele kloden og dræbt utallige opdrættede og vilde fugle.  Den har også gentagne gange inficeret vilde pattedyr, bl.a. mink, ræve og bjørne og er blevet opdaget hos et lille antal mennesker.  Selvom denne fugleinfluenzavirus forbliver tilpasset fugle, bekymrer forskere sig om, at den kan erhverve mutationer, der hjælper den med at sprede sig lettere blandt mennesker, hvilket potentielt kan sætte gang i en pandemi.

H7N9 

I marts 2013 meddelte den kinesiske regering at der var fundet tre tilfælde af H7N9 i mennesker, hvoraf de to var døde og den sidste alvorligt syg. Virussen så ikke ud til at være meget smitsom fra menneske til menneske fordi ingen af de mennesker, som de smittede havde været i kontakt med, havde fået sygdommen. Den 19. april 2013 var der 91 bekræftede tilfælde af H7N9 i mennesker heraf 17 med dødsfald.

Se også 
 Fugleinfluenza i Danmark
 Den spanske syge
 Influenzapandemien 2009
 Naturligt reservoir
 Svineinfluenza
 Zoonose

Eksterne referencer

Danske 

 Fugleinfluenza. Min.medicin.dk 
 Statens Serum Institut, Fugleinfluenza (Aviær influenza)  – sygdomsbeskrivelse.
 Statens Serum Institut, Fugleinfluenza i Tyrkiet og Rumænien , 15. oktober 2005.

Engelske 
 Discussion forum on Avian (Bird) Flu H5N1 related issues : www.allaboutflu.com 
 Verdenssundhedsorganisationen, Influenza A (H5N1): WHO Interim Infection Control Guidelines for Health Care Facilities, 2004 marts.
 Flu Wiki 

Influenza
Zoonoser